KIRJALLINEN KYSYMYS E-1764/02

esittäjä(t): Olivier Dupuis (NI) komissiolle

(19. kesäkuuta 2002)

Aihe: Syyria

Syyrialainen toisinajattelija Riad Turk, joka on ollut 17 vuotta vankilassa mielipiteidensä vuoksi, tuotiin 29. toukokuuta 2002 Damaskoksessa toimivaan valtion turvallisuudesta vastaavaan tuomioistuimeen. Kyseessä on 1960-luvun alussa hätätilalailla perustettu poikkeustuomioistuin, jonka toimivalta on kiistanalainen. Turkia syytetään hyökkäämisestä perustuslakia vastaan laittomin keinoin, kansakunnan moraalin ja ulkoisen kuvan loukkaamisesta ja muista mielipiderikoksista. Turkin tavoin on pidätetty lukuisia muita toisinajattelijoita, intellektuelleja ja liikemiehiä, joita syytetään Syyrian diktatuurin arvostelemisesta. Vaikka Bachar Al-Assad julisti virkaanastujaisissaan käynnistävänsä demokratisointiprosessin, mikä saikin innostuneen vastaanoton kansainväliseltä yhteisöltä, uusi järjestelmä on osoittanut nopeasti, ettei sillä ole mitään todellisia aikomuksia ryhtyä toteuttamaan aitoja poliittisia ja taloudellisia uudistuksia. Perusvapauksia loukataan edelleen julkeasti, ja kaikki aloitteet, jotka tulevat muualta kuin valtaapitävien taholta, muserretaan säälimättä. Uuden diktatuurin toteuttama viimeisin tukahduttamisaalto johti Turkin ja yhdeksän muun valtaapitäviä arvostelleen henkilön pidättämiseen.

Mihin toimiin komissio on ryhtynyt tai aikoo ryhtyä Turkin ja muiden pidätettyjen toisinajattelijoiden vapauttamiseksi välittömästi? Eikö kansainvälisen yhteisön Bachar Al-Assadille suoma armotila ole käynyt aiheettomaksi ja eikö Euroopan unionin velvollisuus ole jo panna merkille, että Bachar Al-Assadin antamat lupaukset ovat pelkkä valheiden verkko? Eikö Syyrian viranomaisille olisi syytä antaa vahva signaali lykkäämällä määrittämättömäksi ajaksi EU:n ja Syyrian neuvotteluja assosiaatiosopimuksesta?

Christopher Pattenin komission puolesta antama vastaus

(12. heinäkuuta 2002)

Komissio osallistuu täysin unionin pyrkimyksiin tukea ihmisoikeuksia Syyriassa. Tavoitteenamme on saada aikaan rakentava vuoropuhelu ihmisoikeusasioista Syyrian viranomaisten kanssa Barcelonan julistuksessa ilmaistuihin periaatteisiin nojaten. Unionin puheenjohtajatroikka esitti vetoomuksia opposition jäsenten, joihin myös Riad Al-Turk kuuluu, elo-syyskuussa 2001 tapahtuneen pidätyksen jälkeen sekä kahden parlamentin jäsenen, Al-Homsin ja Riad Seifin, maalis-huhtikuussa 2002 tapahtuneen tuomitsemisen jälkeen.

Komission Damaskoksen lähetystön kautta komissio osallistuu myös unionin oikeudenkäyntien tarkkailuryhmän toimintaan. Joitakin kertoja unionin tarkkailijoiden pääsy Al-Turkin oikeudenkäyntiin on valitettavasti estetty. Komissio on iloinen mahdollisuudesta tarkkailla oikeudenkäyntejä Syyriassa, mutta tajuaa samalla ettei pelkkä tarkkailijoiden läsnäolo oikeudenkäynneissä voi korvata tuomioistuinmenettelyjen oikeudenmukaisuutta. Damaskoksen lähetystönsä kautta ja yhdessä jäsenvaltioiden suurlähetystöjen kanssa komissio jatkaa Al-Turkin vastaisen oikeudenkäynnin seuraamista mahdollisimman tarkkaan.

Komissio jatkaa myös yleistä ihmisoikeustilannetta ja yksittäistapauksia koskevien huoltensa ilmaisemista Syyrian viranomaisille ja kehottaa Syyriaa kunnioittamaan ilmaisun- ja kokoontumisvapautta Barcelonan julistuksen (27.28. marraskuuta 1995) mukaisesti.

Assosiaatiosopimusneuvotteluiden suhteen komissio uskoo, että vuoropuhelu ihmisoikeusasioista on tehokkaampaa sopimuksen puitteissa, kuten Barcelonan prosessin assosiaatiosopimuksissa ennakoitiin. Sopimus sisältää määräyksiä vapaakaupasta, yhteistyöstä ja poliittisesta vuoropuhelusta sekä elintärkeän ihmisoikeus- ja demokratisaatiolausekkeen, ja se muodostaa tärkeän välineen Syyrian yhteiskunnan avautumiselle ja demokratisoitumiselle.